Ο δρ. **Αλεξάντερ Άντερσον** (αγγλ. *Alexander Anderson*, 21 Απριλίου 1775 – 17 Ιανουαρίου 1870) ήταν Αμερικανός ιατρός, χαράκτης και εικονογράφος.

Ο θυρεός του Αλεξάντερ Άντερσον
Ο Άντερσον γεννήθηκε στη Νέα Υόρκη από γονείς καταγόμενους από τη Σκωτία. «Σε ηλικία 12 ετών πραγματοποίησε τα πρώτα του εγχειρήματα χαρακτικής σε χαλκό, χρησιμοποιώντας συχνά μονόλεπτα κέρματα και πλάκες μετάλλου. Ήταν αυτοδίδακτος και οι γνώσεις του αποκτήθηκαν από την παρακολούθηση της εργασίας κοσμηματοποιών και άλλων τεχνιτών». Η πρώτη δημοσίευση εικονογραφήσεών του ήταν στο βιβλίο του Arnaud Bernaud *The Looking Glass of the Mind* το 1794. Ωστόσο, οι γονείς του επέμειναν να γίνει γιατρός, οπότε μαθήτευσε σε έναν ιατρό από την ηλικία των 14 ετών, έδωσε εξετάσεις πρακτικού ιατρού και πήρε τη σχετική άδεια σε ηλικία μόλις είκοσι ετών. Εργάσθηκε στο μετέπειτα Νοσοκομείο Μπελβύ (*Bellevue Hospital*, το παλαιότερο δημόσιο νοσοκομείο στην ιστορία των ΗΠΑ), που ιδρύθηκε το 1795 για την αντιμετώπιση μιας επιδημίας κίτρινου πυρετού στη Νέα Υόρκη.

Μετά τη λήξη της επιδημίας, ο Άντερσον σπούδασε ιατρική σε πανεπιστήμιο, «παντρεύτηκε, έγινε πατέρας και άνοιξε ένα ιατρείο». Και όμως, σύντομα έκλεισε αυτό το ιατρείο προκειμένου να ανοίξει ένα βιβλιοπωλείο όπου πωλούσε παιδικά βιβλία με δική του εικονογράφηση (χαρακτικά). Απεφοίτησε πάντως από το Πανεπιστήμιο Κολούμπια το 1796 με πτυχίο ιατρικής και σε μια νέα επιδημία κίτρινου πυρετού το 1798 επέστρεψε στο Μπελβύ. Παραιτήθηκε ωστόσο λίγες εβδομάδες αργότερα, μετά τον θάνατο του τριών μηνών γιου του, του αδελφού του και του πατέρα του από την επιδημία. Η σύζυγος και η μητέρα του καλλιτέχνη πέθαναν επίσης λίγο αργότερα. Ο Άντερσον τότε στράφηκε οριστικά στη χαρακτική και αργότερα χαρακτηρίσθηκε ως ο πρώτος εικονογράφος στην ιστορία των ΗΠΑ.

Ο Άντερσον υπήρξε επίσης ένας από τους πρώτους Αμερικανούς χαράκτες με σκάλισμα σε ξύλο. Φιλοτέχνησε έργα για την εικονογράφηση βιβλίων, περιοδικών και εφημερίδων, ενώ δημιούργησε το κόμικ «Ογκράμπμε» (*Ograbme*), σατιρίζοντας την Πράξη εμπάργκο του 1807, που απαγόρευε το γενικό εμπόριο των ΗΠΑ με όλα τα άλλα κράτη. Μετά το 1820 ο Άντερσον περιορίσθηκε στη χαρακτική ξύλου. Μεταξύ άλλων φιλοτέχνησε εικόνες για το βιβλίο *Πτηνά* του Thomas Bewick και 40 χαρακτικά για μια έκδοση έργων του Ουίλλιαμ Σαίξπηρ.

Ο καλλιτέχνης απεβίωσε στη Νέα Υόρκη σε ηλίκια 94 ετών.

Παραπομπές
----------

1. ↑  Alexander Anderson | People | Collection of Smithsonian Cooper-Hewitt, National Design Museum
2. ↑  Πρότυπο:Cite AMB1920
3. ↑  Oshinsky 2016, σελ. 19.
4. 1 2  Oshinsky 2016, σελ. 20.
5. 1 2 3 4  Johnson, Rossiter (1906). «Wikisource link to Anderson, Alexander». *Wikisource link to The Biographical Dictionary of America*. **1**. Wikisource, p. 107.
6. ↑  Oshinsky 2016, σελίδες 26-27.
7. 1 2  Oshinsky 2016, σελ. 27.

Πηγές
-----

* Oshinsky, David (2016). *Bellevue: three centuries of medicine and mayhem at America's most storied hospital*. Doubleday. ISBN 9780385523363.
* Pomeroy, Jane R. (2005). *Alexander Anderson, 1775-1870, Wood Engraver and Illustrator, an Annotated Bibliography*. New Castle, DE και Worcester, MA: Oak Knoll Press and the American Antiquarian Society.
* Pomeroy, Jane R. (2014). *Alexander Anderson's New York City Diary, 1793 TO 1799*. New Castle, Delaware: Oak Knoll Press and American Antiquarian Society.

Smithsonian, Μάρτιος 2021, σσ. 14-18: «The Fever That Struck New York: The front lines of a terrible epidemic, through the eyes of a young doctor profoundly touched by tragedy», της Carolyn Eastman

* Tο λήμμα «Άντερσον Αλέξανδρος» στη *Νέα Ελληνική Εγκυκλοπαίδεια* «Χάρη Πάτση», τόμος 6, σελ. 17

Εξωτερικοί σύνδεσμοι
--------------------

* Οδηγός για τη συλλογή Άντερσον στην Ιστορική Εταιρεία της Νέας Υόρκης